SL Uradni list Evropske unije C 334/59

Objava zahteve po registraciji na podlagi člena 6(2) Uredbe (EGS) št. 2081/92 o zaščiti označb porekla in geografskih označb

(2005/C 334/10)

Ta objava podeljuje pravico do ugovora na podlagi členov 7 in 12d navedene uredbe. Vsak ugovor tej zahtevi mora biti poslan s posredovanjem pristojnega organa države članice, države članice STO ali tretje države, priznano v skladu s členom 12(3) v roku šestih mesecev od te objave. Spremljajoče utemeljitve za objavo so navedene spodaj in zlasti po točki 4.6 jih je treba šteti za upravičene na podlagi Uredbe (EGS) št.2081/92.?

POVZETEK

UREDBA SVETA (EGS) št. 2081/92

„SANGUEIRA DE BARROSO — MONTALEGRE“

ŠT. ES: PT/00236/16.05.2002

ZOP ( ) ZGO ( X )

Ta povzetek je informativne narave. Za podrobnejše informacije so zlasti proizvajalci zadevnih ZOP ali ZGO vabljeni, da si na nacionalni ravni ali pri pristojnih službah Evropske komisije ogledajo celotno različico specifikacije (1).

1. Pristojni urad države članice:

Ime: Instituto de Desenvolvimento Rural e Hidráulica Naslov: Av. Afonso Costa, n.o 1949 — P-002 Lisboa Telefon: (351-21) 844 22 00 Telefaks: (351-21) 844 22 02 Elektronski naslov: idrha@idrha.min-agricultura.pt

2. Skupina vlagateljev:

2.1 Ime: Cooperativa Agrícola dos Produtores de Batata para Semente de Montalegre, CRL

2.2 Naslov:

Rua General Humberto Delgado 5470 — P-247 MONTALEGRE Telefon: (00 351) 276 512 253 Telefaks: (00 351) 276 512 528 Elektronski naslov: quadrimonte@iol.pt

2.3 Sestava: proizvajalec/predelovalec (X) drugo ( )

3. Vrsta proizvoda:

Razred 1.2 — Mesni proizvodi

4. Opis specifikacije:

(povzetek zahtev iz člena 4(2)

4.1 Ime: „SANGUEIRA DE BARROSO — MONTALEGRE“

4.2 Opis: Dimljena klobasa, izdelana iz mesa, sala in krvi prašičev pasme bísaro ali križancev te pasme, ki morajo biti 50 % pasme bísaro, in pšeničnega kruha, kar vse skupaj tvori mehko in suho testasto zmes, z vidnimi delci mesa, ki je nadevana v prašičje tanko črevo. Sestavine so začinjene s soljo, česnom, rdečim ali belim vinom iz pokrajine Trás-os-Montes, pekočo papriko (lokalno poimenovano „pimento“) in/ali sladko papriko (ali „pimentão“), peteršiljem, čebulo in oljčnim oljem iz Trás-os-Montes. Klobasa je črne barve, z grbančasto površino, z valjastim prerezom premera približno 3 cm. Na vsakem koncu je zavezana z dvema enostavnima vozloma z istim kosom bombažne vrvice, zaradi česar se upogne v obliki podkve.

4.3 Geografsko območje: ob upoštevanju posebnih proizvodnih pogojev teh proizvodov, njihovih organoleptičnih značilnosti, tradicionalnega znanja in izkušenj ter podnebnih razmer območja, je geografsko območje za predelavo in pakiranje naravno omejeno na občino Montalegre v okrožju Vila Real. Ob upoštevanju tradicionalnega načina krmljenja živali in obstoječe kmetijske proizvodnje je geografsko območje za proizvodnjo mesa in sala naravno omejeno na občine Boticas, Chaves in Montalegre v okrožju Vila Real. Ozemlje, ki ga sestavljajo te tri občine, je znano pod imenom Barroso.

4.4 Dokazilo o poreklu: Kmetije in klavnice, razsekovalnice in obrati za pripravo morajo imeti dovoljenje za obratovanje in pooblastilo skupine proizvajalcev po odobritvi zasebnega kontrolnega organa ter biti na navedenem območju proizvodnje in predelave. Celoten proizvodni proces od kmetije, ki proizvaja surovine, do kraja prodaje proizvoda je pod nadzorom strogega kontrolnega sistema, ki zagotavlja, da je proizvod v celoti sledljiv. Prašiči so vzrejeni na živinorejskih farmah s površino, združljivo s tradicionalnimi sistemi vzreje, polekstenzivnimi sistemi kmetovanja, kjer se lahko proizvaja tradicionalna živalska krma. Certifikacijska znamka na vsaki klobasi je oštevilčena, kar zagotavlja popolno sledljivost prav do kmetije, od koder proizvod izvira. Poreklo proizvoda je mogoče na vsaki točki proizvodne verige dokazati s serijskimi številkami, ki morajo biti označene na certifikacijski oznaki.

4.5 Postopki proizvodnje: Meso in salo je narezano na majhne koščke. Zbrani krvi prašiča se doda voda in se dobro premeša, da ne pride do koagulacije, nato se začini s soljo, česnom in se pusti počivati. Pšenični kruh se razreže na tanke rezine. Meso se začini s soljo, rdečim ali belim vinom iz tega območja in česnom, nato se zmes pusti počivati do 3 dni v hladnem prostoru z malo vlage. Mesna zmes se vzame iz marinade imenovane „sorsa“ (lokalno ime za mešanico), nato se istočasno doda kruh in kri, pekočo papriko in/ali sladko papriko, sesekljan peteršilj, sesekljano čebulo surovo oljčno olje. Zmes se polni v prašičje tanko črevo po celi dolžini. Po polnjenju se črevo reže na kose, želene dolžine, konca pa se zavežeta z bombažno vrvico. Oba konca se nato z enostavnima vozloma poveže med seboj in klobasa se upogne v obliki podkve. Klobasa se dimi nad slabim ognjem v dimnici ali tradicionalni prekajevalnici, kar traja približno 3 do 4 dni. Dim nastane pri neposrednem izgorevanju lesa (v glavnem hrasta) iz tega območja. Klobase se pošljejo na trg v celih kosih, vedno v predpakiranju iz kraja porekla. Zaradi njegove narave in sestave se proizvoda ne sme rezati ali narezati. Za embalažo se uporablja posebne snovi, ki so v normalni, kontrolirani ali vakuumski atmosferi neškodljive in inertne v stiku s proizvodom. Pakiranje se lahko izvaja samo v geografskem območju predelave, zaradi zagotavljanja sledljivosti in kontrole ter za preprečitev kakršne koli spremembe okusa in mikrobioloških značilnosti proizvoda.

4.6 Povezava: Zaradi podnebnih, geografskih in socialno-ekonomskih pogojev ter težke dostopnosti do drugih delov dežele, je prehrana območja Barroso omejena na lokalne proizvode, v glavnem na kruh, krompir in prašičje meso. Omembe davkov na prašiče in proizvode iz prašičjega mesa v več občinskih registrih, vključno s tem iz Montalegre, dokazujejo, da je bila že od nekdaj prašičereja na tem območju zelo pomembna. Iznašli so razne načine konzerviranja, da bi prašičje meso ostalo užitno prek celega leta. Ti načini so prav kmalu postali del tradicije ki se je prenašala iz roda v rod. Priprava teh proizvodov je takšna zaradi hladnih in suhih podnebnih razmer na tem območju in je tudi zelo odvisna od njih. Zaradi teh razmer morajo v vsaki hiši ves čas kuriti, kar omogoča edinstvene pogoje za dimljenje, za katerega je značilen rahel in postopen dovod dima. Tako je nujnost prehranjevanja s prašičjim mesom in konzerviranja mesa pri tradicionalnem klanju prašiča privedla do proizvodnje vrste klobas različnih oblik, sestave, barv in okusa, ki so kljub vsemu vedno odraz lokalnih značilnosti, dežele in njenih ljudi. Skratka, povezava med tem proizvodom in geografskim območjem nastane prek avtohtonih pasem živali, njihove krme iz lokalnih proizvodov, znanja in izkušenj pri izbiri pravih kosov mesa, dimljenja z uporabo lokalnega lesa in zorenja v zelo hladnem in suhem okolju, ugodnem za hrambo proizvoda.

4.7 Inšpekcijski organ:

Ime: Tradição e Qualidade — Associação Interprofissional para Produtos Agro-Alimentares de Trás-os-Montes Naslov: Av. 25 de Abril, 273 S/L P-5370 Mirandela Telefon: (351-278) 26 14 10 Telefaks: (351-278) 26 14 10 Eleketronski naslov: tradicao-qualidade@clix.pt

Tradição e Qualidade se prizna, da izpolnjuje zahteve standarda 45011:2001.

4.8 Označevanje: Označevanje mora obvezno vključiti naslednje: besedilo „Sangueira de Barroso — Montalegre — Indicação Geográfica Protegida“ (zaščitena geografska označba), logotip Skupnosti, logotip proizvodov iz Barroso — Montalegre, katerega vzorec je natisnjen tu spodaj skupaj z besedama „Montalegre“ in „Sangueira“. Vključena mora biti tudi certifikacijska oznaka z obvezno navedbo imena proizvoda, inšpekcijskega organa in serijske številke (številčne ali črkovno-številčne oznake, ki zagotavlja sledljivost proizvoda).

4.9 Nacionalne zahteve: —

(1) Evropska komisija – Generalni direktorat za kmetijstvo – Enota za kakovost kmetijskih proizvodov – B-1049 Bruselj.